शीर्ष अदालत ने कहा, ‘समय आ गया है जब देश के नागरिकों को यह महसूस करना चाहिए कि वे एक राष्ट्र में रह रहे हैं और राष्ट्रगान, जो संवैधानिक देशभक्ति और अंतर्निहित राष्ट्रीय गुण का प्रतीक है, के प्रति सम्मान दर्शाना उनका कर्तव्य है।’ श्याम नारायण चोकसे की जनहित याचिका पर शीर्ष अदालत ने कई निर्देश दिये हैं। न्यायालय ने कहा कि संविधान में प्रदत्त मौलिक कर्तव्य किसी प्रकार की भिन्न सोच या व्यक्तिगत अधिकारों के नजरिये की अनुमति नहीं देता है। व्यक्तिगत विचारों के लिये कोई जगह नहीं है। संवैधानिक दृष्टि से यह विचार असंभव है। न्यायालय ने कहा कि ये निर्देश दिये जा रहे हैं जो राष्ट्र गान और राष्ट्रीय ध्वज का सम्मान करते समय मातृभूमि के प्रति प्रेम और सम्मान दर्शाता है। पीठ ने संविधान में प्रदत्त मौलिक कर्तव्यों का जिक्र करते हुये कहा कि यह एकदम स्पष्ट है कि संविधान में उकेरे गये विचारों का पालन करना प्रत्येक नागरिक का दायित्व है।